Tidukla-agi tella-d sɣur tisednan n taddart n At Ɛisa Uyeḥya deg useggas n 2018, tella ɣef uqerruy-is “Massa n At Awedya Suɛad”. Tidukla-agi txeddem aṭas deg ubrid n usebgen d uṣeggem n taddart n At Ɛisa Uyeḥya. Yal imalas ad nejmaɛent i wakken ad ḍumment akk iberdan n taddart, rennunt acebbeḥ n taddart s wuẓẓu n yijeǧǧigen, d uzewweq n laḥyuḍ n taddart s wunnuɣen icebḥen s waṭaṣ. Ttnejmaɛent tlawin n taddart deg uxxam n yilmeẓẓyen n taddart, iwakken ad selfunt yerna ad wellhent yal tameṭṭut ɣef waṭṭanen iwaɛṛen yettḥazzan tilawin, ladɣa aṭṭan n yiff, d wamek tezmer tmeṭṭut ad tseḥbiber ɣef yiman-is mgal aṭṭan-agi i wakken ur tt-yettḥaz ara, d wamek tezmer ad tɛiwen iman-is neɣ ad tawi iman-is ɣer webrid n ḥellu tin iḥuza waṭṭan-agi, am akken id ttakent iwellihen i tlawin yettɣimin deg yixxamennsent, tid ur nxeddem ara mgal tiwaɣiyin id iḍeṛṛun, ladɣa tid n lgaz d trisiti di lweqt n tegrest, timerɣiwt, istaɣen.....atg. Tidukla-agi tadelsant n tlawin n taddart tella-d d sebba ɣef warraz wis 10 (Mraw) tewwi taddart n At Ɛisa Uyeḥya deg useggas n 2018, d warraz wis 6 (Seddis) deg useggas n 2019, d warraz wis 4 (ukuz) deg useggas 2020 di temzizelt n tezdeg id- yettilin gar tudrin n leqbayel di lwilaya n Tizi-Wuzzu.